Twee transitorooftogte in Gauteng(Argieffoto) Twee afsonderlike transitorooftogte het Maandagoggend in Gauteng plaasgevind. Een verdagte is in hegtenis geneem en polisiebeamptes het beslag gelê op agt vuurwapens. Kol. Brenda Muridili, woordvoerder van die polisie, het gesê een van die transitorooftogte het omstreeks 09:00 in Dobsonville plaasgevind. “Onbekende persone het op ŉ geldwa geskiet. Die sekuriteitsbeamptes het teruggeskiet. Polisiebeamptes in die omgewing het reageer en hul voertuig is ook getref, maar geen beampte is beseer nie,” het Muridili gesê. “ŉ Lid van die gemeenskap, ŉ vrou in haar 20’s, het in die kruisvuur beland en ŉ skietwond in haar been opgedoen. Sy is na ŉ hospitaal geneem vir behandeling. Geen geld is gesteel nie.” Een verdagte is in hegtenis geneem en polisiebeamptes het beslag gelê op ses vuurwapens en ammunisie. Die verdagte sal binnekort in die hof verskyn. In ŉ afsonderlike voorval het polisiebeamptes omstreeks 11:00 vinnig reageer op ŉ transitorooftog in Westonaria. “ŉ Veiligheidsbeampte het pas kontant by ŉ winkel opgelaai toe ŉ onbekende verdagte op hom geskiet het. Die verdagte het die geld gegryp en te voet van die toneel gevlug.” Polisiebeamptes het op twee vuurwapens beslag gelê wat in ŉ motor gevind is naby aan die misdaadtoneel.